LidanRubinov/Halacha-QA huggingface dataset:
שאלה: בצד צפון  דרום דווקא?: כשקובעים מקום למעשרות, הם חייבים להיות בצדדים שקבענו (צפון דרום), או שאפשר לקחת אותם מהיכן שרוצים?
תשובה: וברכת ד' הנותן מעשר ראשון ועני בפועל צריך הגדיר את הכמות והמקום, ומשם לתת ללוי ועני. אולם אם לא נותנים (רק מפרישים) מספיק לומר בצפונו או בדרומו. מי שיש לו מנוי בבית האוצר אין לו בעיה זו מכיוון שדיבורו מקנה את המעשר עני לעני (ראשון ללוי). ובכך הפירות קנויים לעני וללוי ואין צורך בנתינה בפועל. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: כניסת שבת כשנוסע לעיר אחרת: לכבוד הרב דב ליאור 1. אישה שנוסעת להתארח בשבת במקום שמדליקים נרות שבת מוקדם יותר מעיר מגוריה, מתי צריכה להדליק ולקבל שבת, לפי עיר מגוריה או לפי העיר שהיא מתארחת בה? (למשל, שגרה באיזור שמדליקים לפי ת"א ונוסעת לעיר שמדליקים לפי חיפה שהוא יותר מוקדם) 2. גבר שנוסע להתארח בעיר אחרת לשבת מתי מקבל עליו את השבת, סמוך לשקיעה בעיר שנמצא בשבת או לפי השקיעה של עיר מגוריו (נוסע מאיזור חיפה לאיזור תל אביב שבתל אביב שקיעה מאוחרת יותר)?
תשובה: 1. אם מנהג כל המקום שהאשה מגיעה אליו היא בשעה יותר מוקדמת, עליה לקבל כמו הזמן שנהוג שם, אלא אם כן יש מנהגים חלוקים בין הבתי כנסת שם. זה לכתחילה, אבל בדיעבד כל עוד שהשמש לא שקעה צריך לקבל להוסיף מחול על הקודש ולקבל אז שבת. 2. לפי המקום שנמצא בו עכשיו.
שאלה: י"ג מידות באמצע הוידוי ושהחיינו: 1. כשאדם נמצא בתחנון בוידוי והשליח ציבור הגיע כבר לי"ג מידות, מה עליו לעשות? 2. כשמברכים שהחיינו על פרי חדש מתי מרכים לפני הברכה או אחרי האכילה?
תשובה: 1. העומד בווידוי והציבור אומר י"ג מידות יצטרף אליהם, ולפחות יתחיל י"ג מידות כל עוד הציבור לא סיים אותם. 2. יש לברך שהחיינו לפני האכילה. יש נוהגים להקדים ברכת שהחיינו לברכת הפרי ויש נוהגים להיפך וכל אחד ינהג כמנהגו. אם שכח לברך שהחיינו ונזכר תוך כדי האכילה יכול לברך. אם נזכר לאחר האכילה לא יברך.
שאלה: לקדש לאחרים וברכת הגפן: ב"ילקוט יוסף" כתב שאם אדם רוצה לקדש לאחרים ואינו רוצה לצאת ידי חובת הקידוש כי אינו רוצה לאכול באותו מקום אז יכול אך יתן לאחרים לטעום מהיין או לקטן!!. האין זו ברכה לבטלה על הגפן?
תשובה: אין זה חידוש של הילקוט יוסף אלא של הראשונים (עפ"י הגמרא בראש השנה כט), שבברכות הנהנין אם לא נהנה בעצמו לא יכול להוציא אחרים ידי חובה חוץ משלושה מקרים: בורא פרי הגפן בקידוש, המוציא באכילת מצה בליל הסדר והמוציא באכילת לחם בלילה הראשון של סוכות. והטעם בזה, שבכל ברכות הנהנין איננו חייבים להנות ולברך אולם במציאויות הנ"ל אנו חייבים לאכול ולכן דין ברכות הנהנין הללו כדין ברכות המצוות.  שו"ע קסז כ  מ"ב צה, ועיי"ש מ"ב צד מדוע אין דין זה נכון גם בסעודות שבת).
שאלה: הפרדה בסעודת שבת ויום טוב: לכה"ר איך מנהג העולם לשבת גברים ונשים יחדיו בסעודות שבת הולם את מה שכתב הרמב"ם בהל יו"ט, וכן בשו"ע, שאין לשבת גברים ונשים בחדר אחד בסעודה בזמן שמחה. ולכאורה, שבת היא זמן שמחה, וכן יו"ט ושבע ברכות? אשמח לשמוע דעתו העליונה בדבר.
תשובה: יש הבדל בין משפחה לבין סתם אנשים. ובאמת, כשיש הרבה אורחים, יש כאלה שמקפידים לשבת בשתי טורים נפרדים.
שאלה: הסרת כיסוי ראש: אחרי 12 שנות נישואים אשתי החליטה שהיא רוצה להסיר את כיסוי הראש, הטענה שלה היא שהיא קצה בזה ואין לה עניין ורצון להמשיך בכך, אני מצידי הטלתי וטו על הנושא והעניין גורם לחיכוכים וריבים שמפירים את האיזון ו הבית בעיקר אל מול 3 ילדינו. האם בית קודם לכיסוי ראש, בהנחה שאשתי חד משמעית לא מוכנה להמשיך לכסות את ראשה?
תשובה: קשה לומר לך עצה כשאני לא מכיר באופן אישי אתכם. באופן כללי נראה שודאי שלא מפרקים בית בשביל נושא זה. אחרי הכל אישתך לא מכשילה אותך. אולם מצד שני אי בית זו מילת קסם שתמיד ניתן להשתמש בה לחפות על כל החולשות. אני שומע משאלתך שוודאי אצלך לא מדובר על כך. אתה באמת ובתמים כואב ודואג לרמה הרוחנית של ילדיך. אתה חושש מהדגם השלילי שיעמוד לבניך באי הקפדה על צניעות ועל הלכה. הנושא של כיסוי ראש היום הוא ביטוי כללי ליחס לתרבות ליחס לרצינות ולנכונות לשלם מחירים על הערכים שלנו. אם כך ודאי שכיסוי ראש הוא מספיק חשוב כדי שיהיה סביבו דיונים וברורים מי אתם וכיצד תעניקו לביתכם אקלים ערכי של התעלות. כיצד להוביל את הברור הזה ללא הפרת בית אולם גם ללא וותרנות פוגעת, לכך צריך הדרכה מדויקת יותר. בהצלחה
שאלה: חובת מזוזות לדייר בבית קומות: בתור דייר שגר בבנין רב קומות וברוב הקומות אין מזוזות בפתחים. האם יש עלי חובה לרכוש מכספי הפרטי מזוזות עבור כל הבנין או שאני צריך לדאוג אך ורק לפתחים שאני משתמש בהם?
תשובה: כל קומה צריכה לדאוג לעצמה, אלא אם כן זה מכספי ועד הבית. גם בקומה שלך אין עליך חובה לשלם בשביל כל השכנים שבאותה קומה. אבל אם אף אחד לא רוצה ואתה מוכן לשים בשביל כולם, 'קדוש יאמר לו'.
שאלה: אבלות של גננת במסיבת הסיום: אני עובדת כגננת של משרד החינוך, השבוע אימי המנוחה נפטרה בד סיוון ועלי לחזור לעבודה עם ילדים, האם מותר לי להשמיע להם מוסיקה? להשתתף במסיבת סיום (שהריתמיקאית עורכת), והאם בשל עבודתי אני יכולה לצבוע את שערי (כל הראש לבן), עלי לציין שהייתי קשורה מאוד לאימי וסעדתי אותה עד יומה האחרון וגם כך מאוד קשה לי למרות שהיא היתה בת 90 במותה. אשמח לקבל את תשובתכם במהרה!
תשובה: הילדים אינם צריכים לסבול בגלל אבלותך. המשיכי בעבודתך כרגיל ותמנעי רק מדברים שהילדים אינם זקוקים לו ואסורים לך משום שמחה.
שאלה: כפרה על פגימת קדושת העיניים: ידוע שלכל חטא שאדם עושה הוא צריך לעשות תשובה אבל הוא צריך גם כפרה ולכל חטא יש את הכפרה המיוחדת לו. רציתי לדעת מהי הכפרה על עון פגימת קדושת העיניים? ואם אפשר מקורות.
תשובה: ראשית לקבל להיזהר מכאן ולהבא, ושנית לקדש את העינים ע"י לימוד תורה בפרט בלילה.
שאלה: עבודה במקום שפותח בשבת: מותר לעבוד בתחנת דלק שפתוחה בשבת? כמובן שאני לא אעבוד בשבת עצמה.
תשובה: עקרונית כן, אבל זה לא מהודר.
שאלה: הכנת קצפת בשבת: לכבוד הרב, האם מותר בשבת להכין קצפת באמצעות מכשיר דמוי סיפולוקס, אשר לאחר שמכניסים לתוכו שמנת, מכניסים לתוכו בלון גז, אשר באמצעותו השמנת הופכת לקצפת?
תשובה: לא נראה שיש עם זה בעיה.
שאלה: להקדים את האזכרה בשבוע: האם מותר להקדים את יום האזכרה בשבוע? בעלי נפטר בל כסלו. בגלל שיילדי נמצאים בחו ל.
תשובה: את הקדיש לעילוי נשמתו יש לומר בתאריך הפטירה, ובאותו יום גם ללמוד לעילוי נשמתו. אולם אם הם נמצאים בארץ שבוע קודם, ניתן לעלות לקבר בזמן שהם נמצאים ואף לעשות אזכרה ולומר קדיש גם ליד הקבר.
שאלה: פירוש לגמרא מול פסיקת הלכה: בשו"ת שבלינק: הרב כתב "אמנם הצל"ח על מקור הדין בגמרא (ברכות ו:) מעלה אפשרות לומר שההיתר לרוץ הוא רק כשללא הריצה לא יספיק את המצווה אולם דבריו לא התקבלו להלכה וגם הוא כתב אותם בדרך פרוש לגמרא ולא כפסיקת הלכה." מאיפה לרב החילוק בין "פירוש לגמרא" לבין "פסיקת הלכה"? האם בהלכה לא מתייחסים לדעת רש"י, משום שהוא "מפרש בגמרא" ולא "פוסק הלכה"?! האם זה חילוק מקובל בעולם הישיבתי?
תשובה: בענין ההתייחסות לדעת רש"י כפוסק או כפרשן אין בזה כלל קבוע, ובמקום שניכר שדברי רש"י נכתבו להלכה ברור שמתייחסים לדבריו כאחד מהראשונים לכל דבר אלא מכיון שרש"י כתב פרוש לגמרא ולא השווה בין סוגיות (כשיטת תוס' ועוד) ובוודאי לא כתב פסקי הלכה בצורה מסודרת (כרי"ף רמב"ם ועוד) לא תמיד מתחשבים בדבריו להלכה כיון שייתכן ומה שכתב רש"י הוא רק להו"א או רק לדעה מסויימת בסוגיא או לא לפי הסוגיא המרכזית להלכה וכד'. הדברים מיוסדים על הגמרא (ב"ב קל ב) "תנו רבנן אין למדין הלכה לא מפי למוד ולא מפי מעשה עד שיאמרו לו הלכה למעשה שאל ואמרו לו הלכה למעשה ילך ויעשה מעשה". וכ"כ ביביע אומר (חלק ג חו"מ סימן ד ד"ה (ד) ואנכי): "ואע"פ שמצינו למרן הב"י בא"ח (סי' י) שכ', דרש"י מפרש הוא ולא פוסק, היינו היכא דבפירושו מסביר את פשט הגמ', דלא נחת לפסק הלכה, אבל כשהדבר אינו בפשט הגמ' אלא דרך פסק, והקדמה מיוסדת על יסוד איזה דין, יתד היא שלא תמוט". ועיין בסיכום הדברים בשדי חמד כללי הפוסקים (סימן ח אות ט). התייחסות דומה יש גם לגבי הצל"ח בפרושו לגמרא (וכן לשאר מפרשי הש"ס), שאם ניכר מהפירוש שאין כאן פסיקת הלכה מסודרת לא בהכרח התכוון המפרש להכריע כך לדינא. אולם אם רואים שהמפרש בא להכריע הלכה בוודאי מתחשבים בדבריו למעשה והראיה שחידושו הגדול של הצל"ח שכיום נתקטנו הביצים והשיעורים גדלו (מה שקוראים היום שיעור חזו"א) נכתב בצל"ח על הסוגיא בגמרא (פסחים קט) אולם ניכר שם לכל לומד אריכות ההסבר וההכרעה למעשה עיי"ש. אין בזה כמובן מלהוריד משהו בערכו של המחבר בעינינו, שהרי הצל"ח הוא מגדולי הפוסקים במאות השנים האחרונות וספריו "נודע ביהודה" הם אבן יסוד בפסיקת הלכה. בנדו"ד, הצל"ח בא לתרץ קושיא בסוגיא מדוע אביי לא אמר שמצוה לרוץ אף בשבת כפי שאמר ריב"ל ותירץ שאביי מיירי שיכול לקיים המצווה אף ללא הריצה. חידוש זה לא מוזכר כלל בראשונים, בשו"ע ובאחרונים ונראה שאם הצל"ח היה פוסק כך להלכה היה עליו לדון בדבר שלא נזכר לפניו. מה עוד שבד"כ האחרונים לא מולידים חידוש הלכתי מכוח קושיא בלבד ללא סימוכין נוספים. ומצאנו תירוצים נוספים לקושיא, כגון: שאביי לא שמע את חידושו של ריב"ל כפי שרואים בסוגיא שר' זירא לא הכיר את חידושו של ריב"ל. אמנם מצאתי שהצי"א (יב יז אות ב) מפרש עפ"י הצל"ח הנ"ל את שינוי הלשון ברמב"ם שכתב בהלכות תפילה: מצוה לרוץ לבית הכנסת, ובהלכות שבת כתב: מותר לרוץ לדבר מצוה, ופירש הצי"א שבשבת אין מצוה לרוץ שהרי אם יספיק המצווה בלא הריצה אסור לו לרוץ אלא הרמב"ם מיירי באדם שמסיבה מסויימת לא יצא בזמן לתפילה ולכן מותר לו לרוץ, ולכאורה ייתכן שהצי"א כך נקט למעשה ברמב"ם אולם אין בזה הכרח כיון שהתשובה שם לא עוסקת ישירות בדין הריצה בשבת, זאת ועוד השו"ע עצמו נקט לשון מצוה לרוץ לבית הכנסת אף בשבת. וכך כתב (צ יב) "מצוה לרוץ כשהולך לבית הכנסת וכן לכל דבר מצוה, אפילו בשבת שאסור לפסוע פסיעה גסה". מ"מ למעשה הדין אמת שמצווה לרוץ לדבר מצווה בשבת אפילו אם יספיק המצווה בכל אופן, כפי שמבואר בכל הראשונים והאחרונים.
שאלה: חזקה על מתקיני מחשבים: האם מי שהוא עוסק מורשה בהתקנת ומכירת מחשבים וכו - חזקה עליו שהתוכנות שהוא התקין במחשבי (ווינדוס, אופיס, אנטי וירוס) נקנו באפון חוקי, וניתן לסמוך על חזקה זו אף מבלי לשאול אותו אודות התוכנות?
תשובה: לא. אין חזקה כזו.
שאלה: הוכחה שכלית למציאות הבורא: יש לי חבר שהחליט להפסיקלהיות "דתי" מכיוון שהוא לא מצא הוכחה חד משמעית (שכלית) למציאות הבורא. האם יש בכלל הוכחה שכלית? אשמח לאיזושהי עצה מה לומר לו? מראש,
תשובה: אם החבר שלך באמת רוצה לדעת מה הם היסודות של האמונה הישראלית לא היה עוזב את התורה אלא היה מחפש את היסודות של האמונה. ולך אומר, בספר הכוזרי מבוארים היטב יסודות אמונת ישראל.
שאלה: להצמיד מחיר למדד: מכרתי נכס שפינויו לטווח רחוק, האם מותר להצמיד את מחיר הנכס למדד?
תשובה: אם קבלת את כל הכסף, נמצא שלקחת הלואה והיא תוחזר לך ברבית.
שאלה: גיל כניסת בנות לבית הכנסת: מאיזה גיל - אם בכלל - אסור לילדות נשים להיכנס לעזרת גברים בביכ"ס? האם יש הבדל הילכתי בין העדות השונות? האם יש מקום להקל בעניין זה לציבור שבא רק בליל שבת?
תשובה: ברגע שילדה מסוגלת להתפלל בעצמה מסידור, מקומה בעזרת נשים.
שאלה: הוצאות הגביה ועו"ד לגבית חוב: הלוותי כסף לסייע בדחק לחבר בהבטחה להחזר בזמן קצר וקיבלתי צ'קים בסכום ההלואה. אולם עבר זמן מעבר למוסכם ולמרות בקשותי לא קיבלתי כל ת הפקדתי את הצ'קים שכמובן חזרו ללא כיסוי. בנוסף, התברר לי כי עו"ד מטעמו פועל להסדר נושים כך שאקבל אולי 30 מהסכום וזאת דרך ההוצאה לפועל. האם אני זכאי לקבל בנוסף לקרן הסכום את הוצאות האגרות עמלת עורך דין, חקירות וכן את ההצמדה והריבית.
תשובה: אתה זכאי לקבל הוצאות אגרות ועורך דין וחקירות אך לא הצמדה ולא ריבית. ואם ידוע לך שהחבר במצב כלכלי קשה מאוד מותר לרחם עליו ולהקל קצת בתשלומים.
שאלה: הסרת סמל מכונית הדומה לצלב: ברצוני לשאול את הרב שמואל אליהו. ידוע כי הרב מרדכי אליהו זצוק"ל לא יכול היה לשאת מראה צלב, ואפילו משהו המזכיר צורת צלב. קנינו רכב מסוג שברולט שהסמל שלו מזכיר צלב. האם יש להוריד את הסמל?
תשובה: אם הסמל של החברה מזכיר לכם צלב, בגלל זה ממש כדאי לכם להוריד אותו או לחילופין לכסות אותו, לצבוע אותו וכדו'. לי זה לא מזכיר צלב, וכן לכל מי שזה לא מזכיר צלב, אין בעיה והוא יוכל להשאיר אותו.
שאלה: מצלמות אבטחה לכתחילה בשבת: ברצוני להתקין מצלמות אבטחה, באיזה אופן יהא מותר שיפעלו בשבת מלכתחילה, ללא שום חשש?
תשובה: אם המצלמה פועלת כל הזמן, גם כשאף אחד לא עובר, מותר. אבל אם המצלמה עובדת רק כשאדם עובר, זה בעיה.
שאלה: מעשר כספים: האם צריך להפריש מעשר כספים מהכנסות נטו של המשכורות לפני כל ההוצאות השוטפות? או האם צריך להפריש מעשר כספים לאחר ניכוי הוצ של ביטוח רכב, דלק, כלכלה, הוצ ארנונה ומים, הוצ מורים פרטים לשניים מ - 4 ילדיי, הוצ מעון וגן, ועוד.
תשובה: יש להפריש מעשר מההכנסות לאחר ניכוי המס. הוצאות שוטפות לא ניתן לנכות מחשבון מעשר. אם ההוצאות הם לעבודה, כגון: רכב המשמש לעבודה או ארנונה על המשרד, ניתן לנכות הוצאות אלו מחישוב המעשר. שיעורים פרטיים, שהם תוספת לקיים, ולימודים שבעתיד יעזרו להם בפרנסה, מותר.
שאלה: כשרות של חסה: אנו קונים חסה למהדרין דרך קבע ברשת מגה. עד עתה קנינו בה חסה למהדרין של משק כהן מן, ולא הייתה שום בעיה. כעת החליפו במגה את הכשרות וכתוב על האריזה "חסה למהדרין, ירק מגידול מיוחד למניעת חרקים" מאושר ומפוקח על ידי המחלקה למצוות הארץ מהדרין רבנות ירושלים. עוד כתוב מאחורה "הרבנות האיזורית אשכול, ירק עלים כשר למהדרין, הופרשו תרומות ומעשרות כדין". האם מדובר בכשרות אמיתית? פשוט כמות החרקים והזבובים שאנו מוצאים בחסה אינה הגיונית, לעומת תוצרת משק כהן מן שהייתה נקייה לגמרי. רוב תודות ויישר כוח על הזמן שאתם מקדישים למענה על שאלות.
תשובה: וברכת ד' כדי לענות על שאלה זו צריך לדעת את שם החברה שאתם קונים כעת. אם תפרט את השם אשתדל לברר את העניין. בכל אופן, יישר כח על הערנות. כמו כן, אם אתה מוצא הרבה זבובים יש להקפיד מאד על ההשריה, השטיפות והשפשוף של העלים, כמו כן, כדאי לבדוק כנגד האור. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: לשמור על כיבוד הורים: אני הבן הקטן במשפחה, לפעמים שאני חוזר מהישיבה אני רואה שאחד האחים שלי לא נוהג בדרך כבוד לאימי. האח לא יקשיב לי אם אני יעיר לו. האם יש עלי חיוב להעיר לו? לפעמים גם אבא שלי לא מתיחס בדרך כבוד לאימי, מה עלי לעשות במקרה כזה?
תשובה: הער לאחיך בזהירות ובנימוס, בדרכי נועם ולא בביקורת ישירה.
שאלה: שלושת השבועות וענייני חתונה: אחי מתחתן בע"ה מספר ימים אחרי תשעה באב. יש לי 2 שאלות: 1. האם מותר יהיה לחלק הזמנות לחתונה בשלושת השבועות? 2. האם יהיה מותר לו לקנות את החליפה לחתונה בשלושת השבועות?
תשובה: 1. כן. 2. את החליפה אפשר לקנות גם עכשיו.
שאלה: מלאכה בבין השמשות: בערב שבת בין השמשות חכמים התירו לעשות מלאכות שהם שבות בשעת צורך גדול. במקרה שבין השמשות ראיתי ששכחתי לכבות את האור בחדר שינה, האם מותר לכבותו שהרי זה דרבנן משאצל"ג וצורך גדול שיפגע מאד בעונג שבת? וכן האם מותר לכבות מכשיר חשמלי שצורך הרבה חשמל? ומה הדין בספק האם שקעה החמה?
תשובה: נראה שכן, כי האור יפריע לך לישון וזה צער הגוף. בשונה ממכשיר חשמלי שרק צורך הרבה חשמל, ששם זה רק הפסד ממון, וזה צריך להיות ממש הפסד גדול כדי להתיר דבר כזה. בין השמשות זה עד 17 דקות משקיעת גלגל החמה. שקיעה זה שכבר כל הגלגל לא נראה. אם יש ספק בכלל האם שקעה החמה זה ספק ספיקא, ויהיה מותר לכבות מכשיר חשמלי אפילו אם זה רק הפסד ממון.
שאלה: איך לבחור שם לבן: ברצוני לדעת, האם צריך בעת בחירת השם לבוא אל הרב עם שם אחד ורק אם השם לא טוב אז לתת עוד שם או שצריך לבוא עם כמה שמות ואז מתוכם הרב בוחר?
תשובה: אין צורך לבוא לרב אפשר לבחור לבד שם בעל משמעות טובה. יש להימנע מלקרוא בשמות של אנשים רעים או כאלה שמתו באסון, וכן אין לתת שמות גבריים לבנות.
שאלה: ספר על כתיבת סת"ם: אני מעוניין ללמוד כתיבת סת"ם, אך קודם אני רוצה ללמוד את ההלכות של הכתיבה. אשמח אם הרב יוכל לכוון אותי לספר טוב, ממנו אוכל ללמוד הלכות כתיבת סת"ם.
תשובה: הספר שרגילים ללמוד ממנו זה ספר משנה ברורה באורח חיים בהל' תפילין בס' ל"ו. שם כתב חיבור משנת הסופר כהשלמה להלכות אלו. נכתבו על כך עוד ספרים רבים אולם זה הבסיס.
שאלה: ברית מילה בשלושת השבועות או תשעת הימים: כבוד הרב, בע"ה אשתי ואני מצפים לילד ראשון שאמור להוולד בתקופת שלושת השבועות. על פי הרופאים זהו בן ועל כן אנו מעוניינים להתכונן מראש ולדעת מה מקובל לעשות במידה וברית המילה תהיה בשלושת השבועות או בתשעת הימים. יש לציין שבכל מקרה שנינו מודעים לכך שהדבר החשוב ביותר הוא טקס הברית עצמו, בחירת מוהל וסנדק ראויים ויראי שמים, וזאת ללא קשר למועד הברית. השאלות מוכוונות דווקא לסעודת המצווה. האם יש חובה או מנהג רווח לקיים את סעודת המצווה דווקא בשרית? ומה בנוגע למוזיקה? הצעתי לאשתי שברית המילה תהיה ארוע מצומצם יחסית בשל התקופה (כמובן תהיה סעודת מצווה אך ללא בשרים ויין) ואילו פדיון הבן בע"ה יהיה ארוע מכובד יותר (צפוי בחודש אלול). האם הצעתי נכון או שראוי שלא לצמצם בארוע הברית?
תשובה: מי ששייך לסעודה, חברים קרובים או משפחה קרובה, יכולים לאכול בשר אבל מוזיקה אין להשמיע. עקרונית, ראוי לעשות בתקופה כזאת ארוע מצומצם אבל אפשר עם בשר.
שאלה: חריפות בצל מטוגן: האם בצל מטוגן מאבד את חריפותו?
תשובה: לאחר הטיגון אין לו דין חריף.
שאלה: זכיה באבידה שנמצאה בשבת: ראובן ושמעון הלכו בשבת ברחוב ומצאו שטר של כסף. ראובן אמר לבנו הקטן להרים את השטר ולהחביא אותו במקום מוצנע. במוצ"ש בא שמעון ולקח את השטר מאותו מקום בו החביאו בנו של ראובן. האם ראובן זכה בשטר ועכשיו אסור לשמעון לקחתו ממקום המחבוא?
תשובה: שמעון לא נהג כשורה.
שאלה: ברכת כהנים: האם ביום שבו לא אומרים תחנון (כלומר שיש קדיש מיד לאחר שמונה עשרה) צריכים הכהנים להישאר על הדוכן עד לאחר קדיש? אם כן, כששאר הכהנים לא יודעים הלכה זו אין בזה משום יוהרה שרק אני אשאר על הדוכן?
תשובה: נראה שהם צריכים להישאר. וגם אם אחרים לא נשארים, לא נראה שיש בעייה של יוהרא להישאר לבד.
שאלה: תחנון בחדרים צדדיים: א. בביהכנ"ס שמתקיימת בו ברית באולם המרכזי, האם לא אומרים תחנון גם במנינים שמתקיימים בחדרים הצדדיים בעזרת נשים ובסוכה בחוץ, לדוגמא? ב. מי שמתפלל במנין שלא אומרים בו תחנון שלא כדין, האם צריך לומר ביחיד?
תשובה: נוהגים שהחדרים הצדדיים טפלים לאולם המרכזי ואין אומרים גם בהם תחנון אם באולם מתקימת ברית באותו היום.
שאלה: לימוד מורה נבוכים: רציתי מאד לדעת מהי דעתו של כבוד הרב לגבי לימוד מורה נבוכים. כמה ללמוד, מה העיקר? הרי רבי נחמן אסר לקרוא אותו בכלל. וראיתי בישיבה של הרב שכן לומדים. והאם הגראי"ה קוק התייחס פעם לספר זה וכתב דעתו עליו? ויו"ט
תשובה: שמעתי שבפשיסחה אמרו שבית שאין בו מורה נבוכים חסרה בו יראת שמים. זהו ספר עמוק וקשה ויש ללמדו עם הדרכה תורנית מוסמכת (לא אקדמאית!). לא לכל אחד הוא מתאים. לפניו יש ללמוד כוזרי. לדיון בעניין לימוד מורה נבוכים באקדמיה.
שאלה: אב גוי לבן מצוות: אחותי נישאה לגוי ובקרוב בנם יגיע לגיל מצוות. הם אינם חיים בארץ אך הבן לומד בבתי ספר יהודיים מגיל הגן. רציתי לדעת מי מברך על הילד ברוך שפטרני, אם בכלל?
תשובה: אין מי שיברך.
שאלה: טיול בבין המיצרים: אני ובני משפחתי יוצאים לטיול לאילת ב17.7 עד21.7 וב-19.7 שזה י"ז בתמוז שזה בין המיצרים, האם מותר לנו לצאת לטיול? אודה לך אם תענה לי בהקדם ב
תשובה: עד ראש חודש אב מותר לטייל אולם יש להיזהר מללכת למקומות מסוכנים או כל דבר סכנה אחר.
שאלה: מהלך המרגלים: מדוע הוצרך רש"י לכתוב שהמרגלים הלכו מהלך 400 פרסה על 400 פרסה,שהרי גם אם נבין שזה גודלה של הארץ המובטחת כדברי ח, הרי ממדבר צין עד לבא חמת זה הרבה פחות? ולכאורה הפשט פשוט ואין צורך להזדקק לנס שהקב"ה קיצר דרכם. כמו כן, איך הגיע רש"י לחישוב ששמונה נשאו את אשכול הענבים, לכאורה לדבריו יוצא שארבעה בלבד נטלו?
תשובה: : א. מנין לך שעד לבוא חמת אין 400 פרסה? או לחילופין, מנין ש400 פרסה נאמר על הארץ המובטחת? ואולי לבוא חמת הוא קצה הארץ המובטחת? איני יודע- אשמח לקבל מקורות. ב. דברי רש"י מבוססים על הגמרא בסוטה (לד א) ושם באר רש"י שאכן אין הוכחה מוחלטת בפסוק ששמונה נשאו אשכול אלא לגמרא היה פשוט מסברא שאחד נשא רימון ואחד נשא תאנה, יהושע וכלב לא נשאו כלום (הגמרא מביאה 2 סיבות: או מפני חשיבותם או מפני שהבינו שהבאת הפירות היא כדי להוציא דיבה על הארץ) נותרו שמונה לאשכול, ולולא שהפסוק היה רומז שנשיאת האשכול לא היתה באופן הרגיל לא היינו מצליחים לבאר כיצד נשאו 8 אשכול אחד אולם אחרי שהפסוק רמז שאין כאן נשיאה רגילה במוט אחד אלא נשיאה מיוחדת בארה הגמרא ששמונה נשאו האשכול. אלו דברי הגמרא ורש"י בסוטה: "מכאן אתה מחשב לאשכול שנאמר וישאוהו במוט בשנים ממשמע שנאמר במוט איני יודע שבשנים מה תלמוד לומר בשנים בשני מוטות אמר רבי יצחק טורטני וטורטני דטורטני הא כיצד שמנה נשאו אשכל אחד נשא רימון ואחד נשא תאינה יהושע וכלב לא נשאו כלום אי בעית אימא משום דחשיבי ואי בעית אימא שלא היו באותה עצה". רש"י: "ומכאן אתה מחשב - כמה היה באשכול שנשאוהו שמנה אנשים והיו מסייעין זה את זה כשמרימין אותו על כתיפן. ממשמע שנאמר וישאוהו - איני יודע שבשנים. אמר רבי יצחק טורטני וטורטני דטורטני - משאוי ומשאוי תחת משאוי שהתחתונים מסייעין את העליונים ובכל אחד היו שני מוטות כיצד שני מוטות הולכין זה אצל זה וארבעה נושאין אותם ושני מוטות אחרים וארבעה בני אדם נושאין אותם והם באלכסון מתחת שנים העליונים מוט אחד לראש האחד ומוט אחד לראש השני והולכין באלכסון, ורבי יצחק לאו מקרא שמיע ליה אלא דפשיטא ליה דרימון ותאינה סגי בשנים ויהושע וכלב לא נשאו כלום פשו להו תמניא לאשכול ואם לאו מדרש הראשון המלמדנו דלאו מוט אחד קאמר קרא לא היינו יודעים לכוין שמנה בני אדם למשאו אלא דשמעינן מיניה דשני מוטות היו ואתא רבי יצחק לאשמועינן דשני משאות היו שם וכל אחד שני מוטות. שלא היו באותה עצה - להביא אשכול משונה כזה שהמרגלים לרעה נתכוונו לומר כשם שפירותיה משונים כך יושביה משונים וגבורים וגבוהים.  אמנם יש פרושים רבים לגמרא זו וחלקם מבארים בגוף הפסוקים ששמונה נשאו אשכול אולם אין זו שיטת רש"י
שאלה: העלמות קברו של האר"י הקדוש: כבוד הרב שמואל אליהו: יש ספר של הרב אברהם ישמעאל חי סנגווניטי, תלמידו של אור החיים הקדוש, בו הוא מתאר את המסע של אור החיים הקדוש לגליל עם ביקור בקברי צדיקים. בעיר צפת הוא מתאר את הביקור בקברי ר יוסף קארו, ר דוד קארו, הרב אלשיך, ר חיים הכהן הרב אלגאזי, הרב אלקבץ וכו וכו. רק קברו של האר"י הקדוש לא כתוב במסע. האם היתה תקופה שלא ידעו היכן קבור האר"י?
תשובה: לא יודע, זה מוזר קצת. צריך להסתכל בכתב יד של הספר הזה, משום שהאר"י היה מרכזי מאוד במשנת האור החיים, ולא נשמע הגיוני שלא ידעו איפה הוא קבור, כי המסורת והאיזכור של קבר האר"י עבר בכל הדורות.
שאלה: כשרות שמן זית ביתי: אני עובדת במשרד עו"ד וקיבלנו מלקוח שמן זית שהוא בעצמו מכין. אין על זה הכשר ורציתי לברר, האם בכל זאת מותר להשתמש או שאסור? אשמח לקבל תשובה.
תשובה: וברכת ד' אם אמנם אין תוספות בשמן והכל נקי, אפשר להשתמש. אבל אם אין הדבר ידוע, אין להשתמש. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: כיבוי מזגן בשבת ע"י קטן: בשבת האחרונה פעל בביתינו מזגו מיני מרכזי ללא רצוננו (כנראה עקב תקלה). מזג האויר לא הצריך מזגן והמזגן קירר את הבית במשך מס שעות כשבבית שוהים גם 4 תינוקות. לאחר כמה שעות הבנו שהמזגן לא יכבה מעצמו. חששתי שההתינוקות יקבלו חולי. כדי לכבות את המזגן שמתי את בני בן הכמעט שנתיים בסביבת שלט המזגן ללא שום הנחיה ומילים מצידי. כעבור דקה הוא לחץ על כפתור הכיבוי. מיד תפשתי לו את היד כדי שירפה מהשלט וכולנו נשמנו לרווחה. האם פעלתי כהלכה? מראש
תשובה: כן. מכיוון שהיו בבית תינוקות שסבלו מזה היה להם גדר חולה שאין בו סכנה, והיה מותר אפילו לך לסגור בעצמך כי כיבוי מזגן זה רק דרבנן.
שאלה: עליה לתורה - ציבור חילוני: בבית הכנסת בו אני מתפלל אנו מארחים לעיתים קרובות מאד שבתות חתן של חתנים ונערי בר מצוה מקרב הציבור החילוני בשכונה. האם הם יכולים לעלות כחלק מ-7 קרואים בעליות לתורה למרות שאנו יודעים שהם אינם שומרי שבת ומצוות?
תשובה: בר המצוה עולה בדרך כלל למפטיר ואינו מכלל שבעת הקרואים. חתן אפשר להעלות למשלים וגם הוא אינו בכלל שבעת הקרואים. לאחרים אפשר לתת כיבודים אחרים, כגון: פתיחת היכל, הולכת הספר גלילה וכדו' אם הם מצפים שיקבלו עלייה לתורה ואם לא כן ייפגעו וגם לא ראוי להרבות בקרואים נוספים, ניתן להעלותם לתורה. אולם מי שהגיע לבית הכנסת ברכב בשבת אין להעלותו כלל. וגם צריך לדאוג לכך מראש שלא יוזמנו אנשים רחוקים. וגם יש לדרוש מהנשים להתלבש כראוי.
שאלה: נייר חתוך ומקלחת בשבת: א. האם יש דרך שמותר לחתוך נייר טואלט בשבת? האם יש מקילים? מה הדין כשנתקעים בלי נייר חתוך? ב. האם יש מקילים להתקלח בשבת במים פושרים שחוממו ביום שישי? האם יש מקום להקל לנגב את השיער במגבת ובאיזה אופן? ג. באיזה אופנים מתר לסחוט לימון? (לסלט, ללימונדה, לטחינה)
תשובה: א. אין לחתוך בשבת נייר טואלט משום איסור קורע ומשום איסור מחתך. כשאין נייר חתוך יכול לחתוך בשינוי (ע"י המרפק וכד') שאז האיסור מדרבנן ומשום כבוד הבריות הקלו, וישתדל שלא יהיה החיתוך במקום הנקבים. (עפ"י שו"ע שיב ג  מ"ב יב  שש"כ כג יט ועוד) ב. יש מקילים. (נו"ב מה"ת או"ח כד  אור לציון ח"ב עמ' רנא).  אמנם האשכנזים (מג"א שכו ח  מ"ב כא  ערוה"ש ט) החמירו לא להתקלח אף במים קרים, אא"כ יש צורך, כגון: שמצטער מהחום (אג"מ או"ח ד עד). ואם מצטער (בצורה שבה היה מתקלח ביום חול), אפשר להתקלח אף במים חמים שחוממו בערב שבת (או במים מדוד שמש (ללא חשמל!) אף שהשמש חיממה אותם בשבת-שש"כ יד ג)  הגהות רעק"א שז ה  בה"ל תחילת שכו.  מותר להתנגב בנחת ללא כוונה לסחוט את השערות.(שש"כ שם) ג. יש ספרדים המקילים לסחוט לימון (דווקא לימון!) בכל צורה שהיא.  לוית חן נז עפ"י שו"ע שכ ו  ויש אוסרים (בא"ח ש"ש יתרו ה). האשכנזים אוסרים סחיטת לימון כסחיטת כל הפירות.  מ"ב שכ כב עפ"י ח"א. לסחוט לימון לתוך סלט מותר וכן מותר על טחינה כשהלימון בא להטעימה ואינו הרוב בטחינה (כמו שמותר לסחוט לימון על דג). לצורך הכנת לימונדה מותר לסחוט לימון על סוכר באופן שהלימון יספג בסוכר ואח"כ להמיסו במים. מ"ב ובא"ח שם ודלא כחזו"א נו ז שמחמיר בזה
שאלה: תאריך לחתונה: מהן הדעות לגביי חתונה בעשרת ימי תשובה והאם יש הבדלים בין אשכנזים לספרדים?
תשובה: מוזכר באמת שלכתחילה עדיף שלא להתחתן בעשרת ימי תשובה. אבל אם יש הכרח כלשהוא, אפשר להתחתן כי זה לא ממש איסור.
שאלה: למה ה  צריך את התפילה שלי: למה הקב"ה צריך את התפילה שלי? הרי הוא מחיה אותי ודואג לי מאז ומעולם, והכל בידיו בהשגחה מוחלטת לפרטי פרטים, ואת מה שאני צריכה אני מקבלת או אקבל בדיוק בזמן הנכון וע"י השליחים הנכונים וכו. ברור לי שהתפילה שלי מקרבת אותי אליו ית ותחושת החסר מעוררת אותי לבקש, אבל לפעמים יש תחושת ביטחון בה שזה המצב האידיאלי בשבילי כעת, אז למה צריך לבקש, ה יודע מה חסר לי וכו'. אולי זוהי עצת היצר?
תשובה: הדברים היו מתקבלים אם התפלה היתה לפי המצב האישי. במציאות האישית שלנו יש לנו זמנים של שובע וביטחון, זמנים שהתפלה אינה מתאימה. גם אז החלק של ההודאה ודאי שהוא מתאים וראוי. החלק של הבקשה פחות פורץ בעת ההיא אבל החלק של השבח וההודאה ודאי שייכים. אולם עיקרה של התפלה אינה באה להשביע את היחיד בלבד. עיקרה של תפלה היא תפלת הציבור. מתחינה ציבורית עם היינו מרגישים וחווים את מה שעובר הכלל בודאי זה היה גורם לנו להתפלל לא רק ג' פעמים ביום אלא להתחנן ולצפות לישועה.
שאלה: שנת פטירה לאבא: אבי נפטר באוגוסט 1 2010. הייתי רוצה מאוד לדעת מתי בדיוק לפי הלוח הלועזי עלינו לציין שנה לפטירתו.
תשובה: התאריך שכתבת הוא כ"א באב. בכל שנה יש לציין יום זה כיום הזיכרון. השנה, מאחר וזו הייתה שנה מעוברת, יש הבדל בין האשכנזים לספרדים בעניין. לפי הספרדים יום הזיכרון הוא בתום 12 חודשים, כ' בתמוז (22 7). ואילו לפי האשכנזים עושים את האזכרה בתאריך הפטירה, כא באב (21 8).